b'\n_START_ARTICLE_\nLockheed U-2\n_START_PARAGRAPH_\nLockheed U-2 z vzdevkom Dragon Lady (zmajevska dama) je ameri\xc5\xa1ko izvidni\xc5\xa1ko letalo proizvajalca Lockheed Corporation (danes Lockheed Martin) v sestavi Vojnega letalstva ZDA._NEWLINE_Ustvarili so ga z namenom neopaznega pridobivanja informacij z velikih vi\xc5\xa1in s pomo\xc4\x8djo snemalnih in drugih vohunskih naprav. Letalo prihaja iz Lockheedovih obratov v Kaliforniji, imenovanih tudi Skunk Works (smrdljivi obrati)._NEWLINE_Nastalo je v zgodnjih 1950. letih kot odgovor na potrebo ameri\xc5\xa1kih obve\xc5\xa1\xc4\x8devalnih slu\xc5\xbeb (dolo\xc4\x8dneje CIA) med hladno vojno po informacijah o sovjetskih voja\xc5\xa1kih zmo\xc5\xbenostih in na\xc4\x8drtih. V ta namen so razvili letalo, ki je bilo sposobno leteti izredno visoko - do 21.000 m - s \xc4\x8demer naj bi se izognilo sovjetskim protiletalskim izstrelkom, lovcem in celo radarju ter v sovjetskem zra\xc4\x8dnem prostoru skrivoma snemalo ozemlje._NEWLINE_Prve izvidni\xc5\xa1ke naloge so za\xc4\x8deli s tem letalom izvajati leta 1956. Javnost je zanj izvedela \xc5\xa1ele leta 1960, ko so Ciinega pilota sestrelili nad ozemljem Sovjetske zveze. 14. oktobra 1962 je pilot z letalom U-2 fotografiral sovjetske sile, ki so na Kubi postavljale jedrske konice, kar je spro\xc5\xbeilo kubansko raketno krizo. Po koncu hladne vojne ga vojno letalstvo uporablja v glavnem za presku\xc5\xa1anje elektronskih tipal, kalibracijo satelitov in druge podporne naloge.'